Processen med at flytte Domstolsstyrelsens it-system for digital tinglysning til it-selskabet Netcompany var i fuld gang, men nu er det omfattende arbejde afbrudt med omgående virkning. Det skriver Computerworld.
Det sker, efter Klagenævnet for Udbud har annulleret den aftale, som Domstolsstyrelsen i februar indgik med Netcompany om at drive og vedligeholde det centrale system.
Nu skal styrelsen i gang med et nyt udbud, og indtil en ny leverandør er fundet, fortsætter it-virksomheden DXC, der hidtil har stået for at drive og udvikle det digitale tinglysningssystem, med sit arbejde.
Det er derfor uvist, om det bliver for eksempel DXC eller Netcompany, der i de næste fem år skal have ansvaret med digital tinglysning, og Domstolsstyrelsen kan endnu ikke svare på, hvad det skrottede udbud kommer til at koste, skriver mediet.
Klagen over udbuddet var indleveret af DXC, og Domstolsstyrelsen, der ifølge Klagenævnet for Udbud havde handlet i strid med udbudsloven, har indtil videre betalt DXC's sagsomkostninger på 40.000 kr., skriver ComputerWorld.
"Domstolsstyrelsen har handlet i strid med udbudslovens § 160, stk. 1, og udbudslovens § 2, herunder principperne om ligebehandling og gennemsigtighed, ved at have anvendt en evalueringsmetode for underkriteriet "Pris", der ikke er egnet til at identificere det økonomisk mest fordelagtige tilbud, idet den anvendte model ikke afspejler det forventede indkøb på kontrakten," lød det i kendelsen.
Mere fra AdvokatWatch
Fond med advokater i spidsen har investeret millioner i stort byudviklingsprojekt ved Roskilde, hvor formandens søn står til at få del i afkastet. Bestyrelsen er inhabil, og fondens overlevelse er i fare, lyder det i ekstern juridisk vurdering, som fonden har fået lavet. Vurderingen bliver "taget meget alvorligt," siger direktør og bestyrelsesmedlem.